cyanic-selkie/wikianc huggingface dataset:
סליים
סליים (מאנגלית: Slime; מילולית: "רפש") הוא חומר דמוי פלסטלינה המשמש בעיקר למשחק. הסליים נוטף בין האצבעות כאשר מנסים לאסוף אותו ובכל זאת אינו נדבק לעור. הסליים הוא זורם לא ניוטוני. הוא דמוי בצק או אדמה רכה בעלת איכות של דבק ובמרקם צמיגי.
החומר ומרכיביו
הסליים מכיל בעיקרו דבק פלסטי המיוצר מפולימר סינתטי צמיגי, לרוב פוליויניל אלכוהול ומשמש לרוב להדבקת מוצרי נייר ועץ. הסליים מכיל גם בוראקס - מלח נתרן של חומצת בור. תפקיד הבורקס ליצור קשרי צילוב בין שרשראות הפולימר. סליים עשוי להכיל לעיתים ג'ל כביסה המכיל בוראקס וגם תמיסה לעדשות מגע שהיא תמיסת מי מלח סטרילית לשטיפה של עדשות מגע שאיתה גם אפשר להכין סליים. קיימים חומרים שונים המרכיבים את הסליים ובהם ג'ל גילוח וקרם ידיים.
הסליים הוא חומר המכיל תכונות רב-ממדיות. תחילה, הוא נוטה להיות חומר נוזלי, בהיותו מורכב בעיקר מחומרים נוזליים. בהתהוותו הראשונית עשויים לשקוע גרגירים בעיסה, שעדיין אינה נראית כגוף מלוכד. במהלך הכנת הסליים, מאפייניו של הגוש המתפתח הולכים ומשתנים, והוא הופך מחומר רטוב ובלתי ניתן לאחיזה לגוש דביק, שנוטה תחילה להתפרק. בשלב הבא, הופך הסליים לגוש גמיש ודביק במידה סבירה המגנה עליו מהתפוררות, כך שביכולתו לשמור על שלמותו גם לאחר שנמתח ונמעך. התוצאה היא גוף גושי אשר, למרות הפלסטיות שלו, ניתן לייצוב צורני כאוות נפשו של היוצר-פסל העומד מאחוריו.
היסטוריה
החל משנות ה-70 הופיע הסליים בתוכניות טלוויזיה לילדים, אותו חומר ירוק הנשפך מדליים בערוצי הילדים. כמו כן, אפשר היה לראות אותו בפחיות הפלסטיק של חברת הצעצועים "מאטל", אשר החלה את מכירותיה בסוף שנות ה-70. בשנות ה-80 היה גם סליים שנמכר יחד עם הדמות סליימר מ"מכסחי השדים".
בסרטים
סליים הוא מרכיב מרכזי בשני סרטים בעלי עלילה זהה. הראשון הוא "The Absent-Minded Professor" משנת 1961, בכיכובו של פרד מקמורי. השני הוא חידוש של אותו סרט, "Flubber", משנת 1997, בכיכובו של רובין ויליאמס. בעלילת הסרטים מוצג מדען גאון, אך גם מטורף ומפוזר, שאינו מצליח לאזן בין המצאותיו וניסוייו לבין חיי החברה וחיי האהבה שלו. המצאתו - "פלאבר" - שהוא סליים בצבע ירוק, מייצגת את מוחו הילדותי ועוזרת לו לזכות מחדש בארוסתו, לאחר שפעם השלישית לא הגיע לחתונתם.
בפסיכותרפיה
הסליים משמש גם כחומר תרפויטי, בשל היותו בעל פוטנציאל לעבודה בפסיכותרפיית הצבע, המייחסת חשיבות ראשונית למרכיבי המבנה האינדיבידואליים לכל אדם. קיימת גישה לפיה תפקוד יעיל של מנגנוני החישה, התפיסה, החשיבה והרגש, מאפשר לנפש להכיל, לעבד ולהתמודד עם תוכן עכשווי וביוגרפי, מודע ולא-מודע. לפיכך, ההתערבויות הטיפוליות מתייחסות בעיקר לדפוסי הפעילות של המנגנונים האלה. השימוש בסליים ככלי טיפולי נשען על גישת פסיכותרפית הצבע.
על-פי הפרקטיקה הטיפולית של פסיכותרפית הצבע, ה"פירוש" שמציע המטפל לקשייו של המטופל, מתורגם להתמקדות במנגנונים שיאפשרו התמודדות עם גורמים מעכבים. התמקדות זו יכולה להתבצע דרך התבוננות משותפת אשר מתוקשרת מילולית.
ברק (אקדח)
ה-SP-21 ברק הוא אקדח ישראלי תוצרת תעשיות נשק לישראל שפותח ב-2002. זהו אקדח חצי-אוטומטי מופעל רתע שמוצע הן בפעולה כפולה (פעולה בה סחיטת ההדק דורכת את הפטיש שמיד לאחר מכן מכה בנוקר וגורם לירי הכדור, מנגנון זה מאפשר ירי מהיר יותר בשליפה מהירה) והן בפעולה יחידה (בטיחותי יותר). האקדח נועד להגנה עצמית וכנשק אישי לכוחות משטרה.
הברק מוצע במספר קליברים נפוצים, והם: הוא בנוי כך שיהיה קל יחסית להחליף בין קליברים.
בירי במטווח הוכיח הברק את עצמו כאקדח מדויק מאוד ואמין ביותר, ופעל ללא תקלות (אף שהירי נעשה באקדח משומש שלא עבר תחזוקה נאותה).
גוף הברק עשוי מפלסטיק בחלקו התחתון ומחומר פולימרי בחלקו העליון ותוכנן בצורה ארגונומית. עם זאת, בשל הרצון שקת האקדח המשמשת גם כבית המחסנית תתאים הן למחסניות רב-כדוריות של 9 מ"מ והן למחסניות של כדורי 0.45, הקת גדולה למדי ולא נוחה לבעלי ידיים קטנות. כמו כן ישנם מספר ליקויים בתכנון שמקשים על תחזוקת האקדח והופכים אותו לפגיע לשברים.
מצר נורטון
מצר נורטון או נורטון סאונד (באנגלית: Norton Sound ; ברוסית: Нортон-Саунд) הוא מפרצון בים ברינג בחוף המערבי של מדינת אלסקה שבארצות הברית.
מצר נורטון ממוקם מדרום לחצי האי סיוורד.
אוררכו של מצר נורטון 240 קילומטרים, ורוחבו של מצר נורטון 200 קילומטים.
הדלתה של נהר יוקון מהווה חלק מהחוף הדרומי ושל מצר נורטון.
בשל מימי נהר יוקון, הזורמים למצר, המצר אינו מכוסה קרח בין החודשים יוני עד אוקטובר.
גילוי ומיפוי המצר
לחופי מצר נורטון התגוררו האינדיאנים האמריקאים - יופיק (Yup'ik) ו-איניופיאט (Iñupiat), במשך מאות שנים. המצר היווה את הגבול בין אומות אלה. שבט האניופיאט - מצפון למצר, ושבט היופיק מדרום למצר.
מצר סאונד נחקר ומופה על ידי קפטן ג'יימס קוק בספטמבר 1778.
מקור השם
קוק נתן למצר את שמו.
קוק קרא למצר על שם סר פלטשר נורטון (Fletcher Norton), אשר באותה על כיהן כיושב ראש בית הנבחרים הבריטי.
החי בניו זילנד
לפאונה (חברת בעלי החיים) של ניו זילנד היסטוריה ייחודית, בין היתר מאחר שטרם הגעת האדם לאזור, ככל הנראה לפני פחות מ-1300 שנים, כלל לא היו באיים יונקים, מלבד כאלה שיכלו לעופף מאזור לאזור (שלושה מיני עטלפים ממשפחת המיסטציניים, מתוכם אחד הוכחד), כאלה שיכלו להגיע אליהם בשחייה ולשהות על החופים (לדוגמה אריות ים) או כאלה שחיו במים הקרובים לאיים (לדוגמה לווייתנים); את התפקיד האקולוגי שמילאו היונקים ברוב חלקי כדור הארץ מילאו בניו זילנד העופות, ובמידה מעט פחותה יותר גם החרקים.
מערכת אקולוגית ייחודית זו הביאה להתפתחות מספר רב - ולא רגיל יחסית לשאר העולם - של עופות חסרי יכולת תעופה, כדוגמת הקיווי (Apteryx), הדינורניטיים, הקאקאפו (Strigops habroptilus; "תוכילֵיל"), והטאקאהה (Porphyrio hochstetteri). בשל ה"מחסור" בטורפים, בעלי חיים רבים בילו את רוב זמנם על הקרקע, אפילו העטלפים. בניו זילנד גם כ-60 מיני לטאות (30 מהן שממיות וחומטיים) וארבעה מיני חסרי זנב, כולם נדירים ומצויים בסכנת הכחדה. בנוסף, לחופי ניו זילנד ובמימיה נצפים לעיתים לווייתנאים ממינים שונים.
באזור ניו זילנד מצויים שני מיני הזוחלים הקדומים ביותר בעולם, הנקראים ספנודון פונקתאתוס (נקרא במאורית: טואטרה) וספנודון גונתרי. מינים אלה אנדמיים לאזור ניו זילנד, ומשויכים לסדרה שכל שאר מיניה נכחדו, מחודקי ראש. גילם של שני מיני הספנודון מוערך ב 250 מיליון שנה והם מוגדרים כמאובן חי. הם קדומים מכל הדינוזאורים.
מקורם של חלק מבעלי החיים של ניו זילנד הוא באזורים הסמוכים - אוסטרליה ודרום-מזרח אסיה: הם הגיעו לניו זילנד בשחייה או בתעופה, ושם, בסביבה הייחודית הכמעט-נעדרת טורפים, שינה תהליך האבולוציה במשך מיליוני שנים את מבנה גופם ואת התנהגותם כך שיתאימו יותר לסביבתם החדשה. כך, לדוגמה, הקאקאפו איבד את יכולת התעופה שלו וממדי גופו גדלו. בדומה לפאונה האוסטרלית, גם בחברת בעלי החיים של ניו זילנד רוב בעלי החיים הם אנדמיים לאיי ניו זילנד: 70% מהעופות היבשתיים ומעופות המים; כל העטלפים (שני מינים כיום); כל הדו-חיים; כל הזוחלים; ו-90% מדגי המים המתוקים.
בני האדם הראשונים שהגיעו לניו זילנד היו המאורים. הם הגיעו דרך איי האוקיינוס השקט, והביאו איתם את החולדה הפולינזית (Rattus exulans; "קיורֶה") ואת הכלב המבוית. מאוחר יותר הביאו האירופים חזירים, חתולים, הרמינים, קיפודים, וולבים, חמוסים, סוסים, פרות, עזים, למות, כבשים, אלפקות וכלבים וחולדות נוספים. כל אלה, שרובם היו מינים פולשים, הפרו את האיזון האקולוגי של הפאונה הניו זילנדית, והובילו מינים רבים אל סף הכחדה. קוסקוסיים (Phalangeriformes, "פוסומים"; אין להתבלבל עם אופוסומים) הובאו מאוסטרליה השכנה לתעשיית הפרוות, ואייליים (מהמינים אייל טימור, אייל קנדי, אייל אדום ואייל סמבר, אייל פרדי לבן-זנב ואייל סיקה) ועזי הרים (צפיר האלפים וטאר ההימלאיה) מאירופה ומאסיה למטרות ציד ושעשועים. בעלי חיים אלה פלשו ליערות ולחורשים שהיוו בית גידול לעופות רבים ופגעו בהם קשות.
בשנים האחרונות נעשים מאמצים מוצלחים רבים להרחקת החולדות, החמוסים, ההרמינים ופוסומי זנבות-מברשות המצויים מאזורי טבע ומאיים רבים בניו זילנד, גדולים וקטנים כאחד, בניסיון להחזיר את המרבד האקולוגי שם לצורה הקרובה לצורתו המקורית ובכך לצמצם את הנזקים שגרמו המינים הפולשים שהביא האדם. לדוגמה, כ-30 טונות של קוסקוסיים מתים הוצאו מהאי קפיטי (Kapiti). באותו האופן, נעשים מאמצים לשליטה ודלדול אוכלוסיית מינים פולשים באזורים יבשתיים מוגדרים. בשלב מתקדם יותר, מתוכנן סילוק מוחלט של הטורפים מאיים ומאזורים מסוימים וגידור שלהם, ובכך ייווצרו איים אקולוגיים שבהם יוכלו בעלי החיים המקומיים לשוב ולהתרבות ללא סכנה. דוגמה ליישום של שלב זה הוא מקלט חיות הבר קרורי (Karori Wildlife Sanctuary) שבעיר ולינגטון.
קוונגאן
קוונגאן (באנגלית: Kwongan) הוא כינוי לקהילת צמחים ייחודית של בתה הנמצאת בעיקר במישורי החוף של דרום-מערב יבשת אוסטרליה, ומהווה חלק חשוב מהנקודה החמה הביולוגית של דרום-מערב אוסטרליה. הקוונגאן מתאפיין במגוון ביולוגי פרחוני עצום ובנוכחות גבוהה מאוד של מיני צמחים אנדמיים. השם קוונגאן או קוונגקאן, מקורו בשפת הנונגאר של האבוריג'ינים במערב אוסטרליה, ומשמעותו "מישור חול"; כינוי זה אומץ על ידי בוטנאים וזואולוגים מערביים לתיאור הפלורה הייחודית של מישורי החול בדרום מערב אוסטרליה, בפרט באזור החוף.
מאפיינים
הקוונגאן מוגדר כאדמת שיחים וסבכים המתאפיינת בשכבת שיחים קטנים וסקלרופיליים ושיחים שגובהם פחות ממטר, לצד שיחים גבוהים יותר דמויי עצים. עצי אקליפטוס נוכחים גם הם, אך מפוזרים בדלילות. הקוונגאן נמצא באזור האקלים הים-תיכוני בקווי הרוחב הממוזגים, ונשלט על ידי מיני צמחים ממשפחת הפרוטאיים, ההדסיים והאברשיים. הקוונגאן צומח בעיקר על מישורי חול – בפרט לאורך קו החוף הדרומי והמערבי של היבשת, אך גם על גבעות גרניט ואבן גיר בפנים היבשת.
הקרקע החולית של הקוונגאן עניה בזרחן ובחומרים מזינים אחרים, היא חומצית, ומכילה צורן דו-חמצני וברזל; הרכב זה מונע התפתחות של אקליפטוסים ושיחים שאינם סתגלתנים ושומר על הייחודיות של הצמחייה. לשריפות הטבעיות התכופות יש השפעה מרכזית על הרכב הצמחים, והן אחראיות ליצירת פירופיטים: צמחים שמתרבים ומתפשטים באמצעות שריפות. המחסור בחומרים מזינים בקרקע מקשה על הצמחים באזור לייצר עלים חדשים בכל עונה, ומאלץ אותם לפתח עלווה ירוקת-עד. צמחים רבים בקוונגאן מאובקים לא רק על ידי חרקים אלא אפילו על ידי חולייתנים גדולים כעופות ויונקים, ומפיקים לצורך כך כמויות ניכרות של צוף; כמו כן, מינים רבים מפיצים את זרעיהם באמצעות "זריעת נמלים" (Myrmecochory).
לקוונגאן יש קווי דמיון לקהילות צמחים אחרות השוכנות באזור האקלים הים-תיכוני: הפינבוס בדרום אפריקה, המאקי באזור הים התיכון, הצ'פארל בקליפורניה, והמטוראל הצ'יליאני. הוא נבדל מהמאקי והצ'פראל בצפיפות נמוכה יותר של שיחים, והמאפיין העיקרי שמבדיל אותו מהפינבוס הדרום אפריקני הוא השפע היחסי של מיני צמחים חד-שנתיים.
מגוון ביולוגי
כ-70% מתוך 8,000+ מיני צמחים מקומיים באזור הפרחוני של דרום-מערב אוסטרליה מצויים בקוונגאן; כמעט מחצית מהמינים הללו לא נמצאים בשום מקום אחר על פני כדור הארץ, מה שהופך את הפלורה של הקוונגאן למשמעותית ברמה הלאומית וברמה הבינלאומית, כשהגיוון הביולוגי של הפלורה הוא הגבוה ביותר בעולם לאחר ממלכת אזור הכף בדרום אפריקה. משפחות הצמחים הנפוצות באזור הן הפרוטאיים, ההדסיים, האברשיים, הפיגמיים, דאסיפוגוניים וסחלביים ובמידה פחותה יותר גם טלליתיים, המודורומיים, עיריתיים, מימוסיים והרנוגיים; מיני הסוגים הבאים של משפחת הפרוטאיים וההדסיים הם הדומיננטיים ביותר באזור: בנקסיה, גרווילאה, הקיאה, דריינדרה, למברטיה, אדננתוס, מללויקה, דרוויניה, ורטיקורדיה, למרצ'אה, בופורטיה, קורימביה וקליסטמון, והם מהווים חלק חשוב מהמערכת האקולוגית המקומית. הדלות של הקרקעות בזרחן, מותירה בלב כיסי הסבך העבותים כתמי אדמה פנויים המאפשרים התפתחות של צמחים נוספים. עדות לעושר הפרחוני של הקוונגאן באה לידי ביטוי מול יחידת שטח באזור: ב-100 מטר רבוע יש בממוצע 90–350 מיני צמחים.
הפאונה הייחודית לאזור הקוונגאן כוללת מבין היונקים את הקווקה, וולבי הסבך המערבי, קנגורו חולדתי גילברט, פוסום זנב-טבעת מערבי, דיבלר, 4 מינים של דונרט, מספר מינים של עטלפים ומכרסמים, ותת-מינים אנדמיים של פסקוגל זנב-מברשת, פוסום זנב-מברשת מצוי, אנטכינוס צהוב-רגל ובנדיקוט חום דרומי; היונק האנדמי לקוונגאן שמשקף יותר מכל את הייחודיות של האזור הוא הצופון – היונק הקרקעי היחיד בעולם שניזון באופן בלעדי מצוף ואבקה ומציג התאמות מורפולוגיות ואנטומיות ייחודיות לצורך כך; היכולת להתבסס על תזונה נוזלית בלבד מתאפשרת בשל המגוון הפרחוני העצום בקוונגאן שמספק פרחים הנושאים אבקה וצוף במשך השנה כולה. בקוונגאן יש גם את אוכלוסיות הבר האחרונות של הנומבט, נמיית כיס מערבית, פסקוגל אדום-זנב ובטונג זנב-מברשת שהיו נפוצים בעבר באזורים נרחבים באוסטרליה ונעלמו משם כתוצאה מהשפעות האדם. היונקים הגדולים ביותר באזור שאינם אנדמיים הם קנגורו אפור מערבי והדינגו.
מבין העופות ניתן למנות 6 תוכאים אנדמיים: שלושה ממשפחת הדרראים ושלושה ממשפחת הקקדואיים; כמו כן יש שלושה מינים אנדמיים ממשפחת הדבשניים – ציפורים שמתמחות ביניקת צוף ואבקה מפרחים. לכל אחת ממשפחות ציפורי השיר הבאות יש נציג אחד אנדמי לקוונגאן: סבכיי פיות, אכנתיזיים, מעובי ראש, ציפורי שיחים, פסופודיים, אסטרילדיים ואדומי-חזה אוסטרליים. העוף הגדול ביותר באזור הוא האמו. בין בעלי החיים האחרים שאנדמיים לאזור ניתן למנות 2 מיני צבים, פתן אגם קרונין, 8 מיני צפרדעים ממשפחת המיובטרכיים, 9 לובסטרים ו-6 דגים.
מצב
הקוונגאן התרחש בעבר על פני כ-27% מהאזור הביוגאוגרפי של דרום-מערב אוסטרליה כולל באזורים נרחבים בפנים היבשת. ההתיישבות האירופאית באזור במהלך המאה ה-19 והקמת חגורת החיטה הובילה לאובדן חמור של בתי גידול עקב התפשטות עירונית, חקלאות, רעייה וכרייה, וכיום, הקוונגאן מוגבל ברובו לקו החוף הדרומי שם הוא מדולדל במידה ניכרת ומכסה 30% בלבד מאזור החוף (בסביבות 15,200 קמ״ר); במישור חוף סוואן למשל (מכף לווין עד פרת'), שהיה בעבר מכוסה כולו בצמחיית קוונגאן, נותרו רק שרידים מעטים ומקוטעים. חלק הארי של מה שנותר מהקוונגאן באזור החוף הדרומי, המכונה על ידי רשויות השימור ״שיחי קוונגאן הנשלטים בפרוטאיים״, מוגדר בסכנת הכחדה ומוגן על פי חוק הגנת הסביבה ושימור המגוון הביולוגי של מערב אוסטרליה משנת 1999. אזורים מוגנים בולטים שבהם נותרו שטחים נרחבים של קוונגאן הם הפארק הלאומי נהר פיצג׳רלד והפארק הלאומי רכס סטירלינג.
בעוד שחקלאות אינה מהווה איום כבעבר, האיומים העיקריים על הקוונגאן הם שריפות שיח עצומות שפוגעות בכל המערכת האקולוגית ומונעות את התחדשות צמחייה, התפשטות של מחלת ריקבון השורשים שנגרמת על ידי כימשון הקינמון (Phytophthora cinnamomi) ופוגעת במיוחד במיני פרוטאיים ואברשיים, שאיבת חול לצורכי בניה, שינויי אקלים, מחסור בגשמים ותיירות איטנסיבית באזורי החוף. הידלדלות הקוונגאן עשויה להשפיע ישירות על בעלי החיים התלויים באופן חלקי או מלא בקהילת הצמחים הזאת שמספקת להם צוף ואבקה לאורך השנה כולה.
שארי פוניו
שארי פוניו, (במקור עד 1912 שרולטה פרוינד בהונגרית: Fonyó Sári; דושנוק, 18 באפריל 1891 – בודפשט, 3 בינואר 1949) הייתה יהודייה-הונגרייה, מנהיגת תנועת נשים, פעילה במפלגה הקומוניסטית ההונגרית ובכירה בבנק הלאומי ההונגרי.
ביוגרפיה
שרולטה פרוינד נולדה במשפחה יהודית כבתם של הסוחר וילמוש פרוינד ושל קטלין פרוינד (1869–1905). סבה וסבתה מצד אמה היו שלמה פרוינד ושרולטה טרביטש. אמה, קטלין פרוינד, הייתה בת דודו מדרגה ראשונה של ההרפתקן טרביטש לינקולן ושל הפוליטיקאי הסוציאליסט לאיוש טרצאי.
Yes stars Next
yes stars Next היה ערוץ בחברת הלווין yes בשנים 2010 - 2011, הערוץ פנה לרוב לבני נוער ושודרו בו רוב סדרות המקור והרכש של yes.
היסטוריה
בשנת 2009, עם השקת שירות ה-VOD של yes והוספת איכות ה-HD, חברת הלווין שינתה את הערוצים והשיקה את ערוץ yes stars Next בתור ערוץ הסדרות הראשי של החברה, הפונה לבני נוער. הערוץ החליף את הערוץ yes stars ישראלי.
yes Next VOD
לאחר סגירת הערוץ בשנת 2011, תוכני הערוץ היו זמינים בספריית הערוץ ב-yesVOD. ספריית Next הייתה בתשלום עד לינואר 2018, בעקבות מיתוג מחדש של חברת yes. עקב מיתוג מחדש של חברת yes, תוכני הספרייה חולקו הספריות השונות וזמינות לצפייה בחינם.
דניס פופוב
דניס יוריוביץ' פופוב (באוקראינית: Денис Юрійович Попов; נולד ב-20 באפריל 1995) הוא כדורגלן אוקראיני המשחק בקבוצת דינמו קייב ובנבחרת אוקראינה.
קריירה
דניס פופוב נולד בכפר מיגיה שבמחוז מיקולאייב. התגלה ככישרון כבר בגיל מאוד צעיר. כשהיה בן 11 התקבל לאקדמיה לכדורגל בקייב. בגיל 16 חתם על חוזה השחקן עם דינמו קייב. תחילה צורף לסגל של קבוצת הנוער (עד גיל 19) ובתחילת 2019 הצטרף לסגל הקבוצה הבוגרת של המועדון. ב-13 באפריל 2019 שותף לראשונה במשחק רשמי - משחק במסגרת הליגה כנגד מריופול. ב-2 באוקטובר 2020 חתם על חוזה ל5 שנים בדינמו קייב.
נבחרת
פופוב שיחק בכל שכבות הגיל של הנבחרות הלאומיות של אוקראינה. הוא היה בסגל נבחרת הנוער לאליפות העולם לנוער בשנת 2019, בה זכה עם קבוצתו במקום הראשון. פופוב נטל חלק בכל משחקי נבחרתו בטורניר והבקיע 3 שערים.
ג'וש וילסון-אסברנד
ג'ושוע דריוס קמאני וילסון-אסברנד (באנגלית: Joshua Darius Kamani Wilson-Esbrand; נולד ב-26 בדצמבר 2002 בלונדון שבאנגליה) הוא כדורגלן אנגלי המשחק בעמדת המגן השמאלי בקבוצת מנצ'סטר סיטי מהפרמייר ליג.
קריירת מועדונים
וילסון-אסברנד גדל במחלקות הנוער של וסטהאם יונייטד ומנצ'סטר סיטי. ב-21 בספטמבר 2021 ערך את הופעת הבכורה שלו בקבוצה הבוגרת של מנצ'סטר סיטי, בניצחון 6-1 על וויקומב וונדררס במסגרת הסיבוב השלישי של גביע הפוטבול ליג. ב-5 באוקטובר 2022 ערך את הופעת הבכורה שלו בליגת האלופות, בניצחון 5-0 על פ.צ. קופנהגן במסגרת שלב הבתים לעונת 2022/2023.
סיטרואן סוג B12
דגמי "סיטרואן סוג B12" הם מתוצרת יצרנית הרכב הצרפתית סיטרואן אשר יוצרו בין השנים 1925–1927 בצרפת.
חלקם של דגמי "סיטרואן סוג B12" הוגדרו כסוג של מכונית "Torpedo (car)".
יוצרו 38,381 יחידות.
המתחרים הגדולים היו: דגם פיג'ו סוג 177 מתוצרת פיג'ו ודגם רנו KZ מתוצרת רנו.
הבט אחורה בזעם (סרט, 1959)
הבט אחורה בזעם (באנגלית: Look Back in Anger) הוא סרט דרמה בריטי משנת 1959 המבוסס על מחזה בשם זה מאת ג'ון אוסבורן משנת 1956 בבימויו של טוני ריצ'רדסון עם ריצ'רד ברטון, מרי יור וקלייר בלום בתפקידים הראשיים.
המחזה והסרט מהווים דוגמה לסגנון ריאליזם "כיור המטבח" שהתפתח בתרבות הממלכה המאוחדת בשנות ה-50 ווה-60 בתיאטרון, בספרות, בקולנוע ובטלוויזיה. הגיבורים היו צעירים זועמים, חלקם בעלי השכלה, שהתפכחו מתקוותיהם בחברה המודרנית. הם חיו בדירות מרופטות, ברבעים מוזנחים ובילו את זמנם החפשי בשתייה בפאבים. את תסכולם וזעמם הם פרקו על חבריהם ובני זוגם.
התופעה הזאת צמחה אחרי מלחמת העולם השנייה כשבריטניה הייתה שקועה במשבר כלכלי עמוק. הצעירים שקיוו מהחברה שתשפר את מצבם התאכזבו. באותן השנים גדל גם אי השוויון החברתי אך עד מחזהו של אוסבורן לא הייתה לכך התייחסות.
אוסבורן לא גילה עניין בכתיבת התסריט והסתפק בהוספת מספר דיאלוגים. הוא מכר את זכויותיו בסכום פעוט של 2,000 לירה שטרלינג.
מרי יור השתתפה גם בהפקה הבימתית של המחזה ובמהלך ההצגות התפתח רומן בינה ובין אוסבורן. הם נישאו ב-1957 והתגרשו ב-1963.
ביקורת נמתחה על בחירתו של ריצ'רד ברטון שהיה אז בן 34 וגילם תפקיד של בן 25.
הסרט זכה בארבע מועמדויות בפרס באפט"א לקולנוע: הסרט הטוב ביותר, הסרט הבריטי הטוב ביותר, התסריט הטוב ביותר והשחקן הטוב ביותר (ריצ'רד ברטון). ברטון היה מועמד גם לפרס גלובוס הזהב לשחקן הטוב ביותר - סרט דרמה.
ב-1980 הופק סרט בריטי נוסף "הבט אחורה בזעם" עם מלקולם מקדואל וב-1989 הופק סרט טלוויזיה בשם זה בבימויה של ג'ודי דנץ', עם קנת בראנה ואמה תומפסון בתפקידים הראשיים.
תקציר העלילה
בלילות הוא מופיע להנאתו כחצוצרן בתזמורת ג'אז במועדון לילה. הם מתקיימים כלכלית בקושי, אליסון עובדת בגיהוץ בדירתם. הם נשואים שנתיים אך ג'ים פורק את כל תסכולו על אליסון. הוא יודע שהוריה משכבה כלכלית גבוהה, מתעבים אותו והתנגדו לנישואיהם. קליף מנסה לפשר ביניהם אבל באחד הוויכוחים דוחף אותה ג'ימי והיא נופלת ונכווית מהמגהץ. הרופא שבודק אותה מבשר לה שהיא בהיריון, ומזהיר אותה שלא תעבור הפלה מלאכותית (שהייתה אז אסורה באנגליה).
אליסון מזמינה את חברתה הלנה צ'ארלס (קלייר בלום) לגור בדירתם. הלנה היא שחקנית תיאטרון המופיעה בעיר. ג'ימי בהתחלה מתעב אותה בגלל "התנשאותה".
היא עדה למריבות הקשות בין ג'ימי לאליסון ומציעה לאליסון לחזור לתקופת זמן להוריה. אליסון משאירה לג'ימי מכתב ובו היא מבשרת לו על ההריון.
כשג'ימי מקבל את הידיעה על ההריון הוא מתייחס לכך בשוויון נפש ואומר שזה לא אכפת לו. הלנה נשארת בינתיים בביתם ומתפתח רומן בינה לג'ימי אך הוא מסתיים בריב קשה והלנה מחליטה לעזוב.
ג'ימי מלווה אותה לרכבת שם הם פוגשים בבר את אליסון. ג'ימי מתרחק והלנה נגשת לאליסון ושומעת ממנה כי אבדה את ולדה. הלנה עוזבת ברכבת וג'ימי נשאר מול אליסון. הם מתפייסים ומקווים לפתוח דף חדש בחייהם המשותפים.
כריסי קוסטנזה
כריסטינה ניקולה "כריסי" קוסטנזה (באנגלית: Christina Nicola "Chrissy" Costanza; נולדה ב-23 באוגוסט 1995) היא זמרת, כותבת שירים ומוזיקאית אמריקאית. היא ידועה בעיקר בשל היותה הזמרת הראשית וכותבת השירים של להקת הרוק, אגיינסט דה קורנט (בקיצור ATC). כריסי היא גם יוטיוברית. לערוץ היוטיוב שלה, הנקרא על שמה, בו היא מעלה ולוגים ומדריכי יופי, יש מעל ל-800,000 מנויים.
ביוגרפיה
כריסי קוסטנזה נולדה ב־23 באוגוסט 1995 בניו ג'רזי למשפחה אמריקאית איטלקית. יש לה אח בשם מייקל (מייקי) קוסטנזה. כבר מצעירותה היה זה אחד מחלומותיה להפוך למוזיקאית. היא פגשה את חברי הלהקה הנוכחיים דן גוב ו-וויל פריי באמצעות חבר משותף.
קוסטנזה הכירה את דן גוב ואת וויל פריי באמצעות חבר משותף בשנת 2011. המנהל שלהם, מייק פריי (אחיו של וויל וחבר הלהקה "We are the in Crowd"), הציע את השם הנוכחי, אגיינסט דה קורנט ("נגד הזרם"). השם נוצר בהשראת ציטוט של "גטסבי הגדול", "So we beat on, boats אגיינסט דה קורנט, borne back ceaselessly into the past", וכיוון שהספר "גטסבי הגדול" היה המכנה המשותף הראשון שלהם, הם הלכו עם השם, והחלו במהרה לכתוב שירים מקוריים, שמילותיהם נכתבו ברובם על ידי קוסטנזה. הם גם החלו לפרסם קאברים של שירים פופולריים ביוטיוב (ולאורך השנים שיתפו פעולה עם יוטיוברים וזמרים רבים בהכנת הקאברים).
2012
אגיינסט דה קורנט פרסמו את הסינגל הראשון שלהם "Thinking" בשנת 2012. באותה שנה הקליטו קאבר לשיר "Good Time" מאת קארלי ריי ג'פסן יחד עם הזמר אלכס גוט.
2013
קוסטנזה יצרה ערוץ יוטיוב הנושא את שמה והחלה לפרסם סרטוני יופי. בקיץ 2013 יצאה אגיינסט דה קורנט לסיבוב הופעות עם אלכס גוט. במהלך הסיבוב הופעות הם ביצעו כמה שירים מקוריים חדשים כמו "Something Different", "Mercy" ו- "Infinity", אך "Something Different" ו"Mercy" מעולם לא יצאו כסינגלים או יצאו במיני-אלבום (EP) הבכורה שלהם.
2014
ברבעון הרביעי של 2014 הוציאו ATC גרסה אקוסטית של ה-EP של "Infinity" והם יצאו ל-Outsiders Tour עם דה רדי סט. במהלך הסיור עלתה כריסי לבמה עם דה רדי סט לביצוע קאבר של "I Wanna Get Better" מאת ה-Bleachers. באותה שנה ATC הופיעה לראשונה עם השירים "Gravity" ו- "Talk" מתוך ה-EP השני שלהם. בין ה-1 ל-8 בדצמבר, ATC יצאו לסיבוב ההופעות הראשון שלהם בבריטניה.
2015
בפברואר 2015 הוציאו אגיינסט דה קורנט את ה- EP השני שלהם, "Gravity". לאחר יציאתו, ATC הכריזו על סיור עם סט איט אוף. בסוף אפריל 2015 חתמו ATC על חוזה תקליטים עם Fueled by Ramen. בחודש מאי הוציאו ATC גרסה אקוסטית של ה-EP של Gravity. בסוף אוגוסט הם יצאו לסיבוב ההופעות העולמי הראשון שלהם, "Gravity World Tour". בערב הראשון של הסבב הציגו לראשונה שיר מקורי חדש בשם "Outsiders". באוקטובר, ATC הוציאו את "Outsiders" כסינגל הראשון שלהם מאז שחתמו עם Fueled by Ramen. מאז שחרורו של "Outsiders" הוא הפך לאחד הסינגלים הנמכרים ביותר שלהם. במהלך סיבוב ההופעות "Gravity World Tour", אחרי שהגיעו לארצות הברית, הציגו לראשונה ATC את "Runaway", שלימים יהפוך לסינגל הראשון מתוך אלבום הבכורה שלהם.
2017
אגיינסט דה קורנט הקליטו את השיר "Legends Never Die" למשחק הווידאו League of Legends, לקראת אליפות העולם בLeague of Legends לשנת 2017.
2018
אגיינסט דה קורנט הוציאו את האלבום השני שלהם, Past Lives
2019
כריסי שיתפה פעולה עם Cailin Russo בשיר "Phoenix" לקראת אליפות העולם בLeague of Legends לשנת 2019.
2020
קוסטנזה ביצעה את השיר "Hero Too" בתור הדמות Kyoka Jiro בסדרת האנימה My Hero Academia.
ג'ון אופי
ג'ון אופי (באנגלית: John Opie; 16 במאי 1761 – 9 באפריל 1807) היה צייר היסטוריה ודיוקנאות בריטי. הוא צייר מפורסמים מתקופתו, כולל בני משפחת המלוכה הבריטית, אנשי אמנות וספרות.
חייו ועבודתו
אופי נולד בטרבלס, בקורנוול, בריטניה. הוא היה הצעיר מבין חמשת ילדיהם של אדוארד אופי, נגר אמן, ואשתו מרי (לבית טונקין). הוא גילה כישרון מוקדם לציור ולמתמטיקה, ובגיל שתים-עשרה פתח בית ספר ערב לילדים עניים, שם לימד קריאה, כתיבה וחשבון. אביו, לעומת זאת, לא עודד את יכולותיו וציפה שיעסוק בנגרות כמוהו.
בשנת 1781, לאחר שצבר ניסיון מפורטרטים שצייר ברחבי קורנוול, עבר אופי ללונדון עם וולקוט. שם הם התגוררו יחד, לאחר שהתקשרו בהסכם רשמי לחלוקת רווחים. אף על פי שאופי זכה להשכלה אמנותית לא מבוטלת מוולקוט, הרופא בחר להציג אותו כילד שלמד בעצמו. "דיוקן של ילד" שהוצג בשנה הקודמת, תואר בקטלוג כ"מקרה של גאון, שלא ראה תמונות מעולם." וולקוט הציג את "הפלא" בפני אמנים מובילים, כולל סר ג'ושוע ריינולדס, שהיה אמור להשוות אותו לקאראווג'ו, וכן לפטרונים פוטנציאליים. ההסדר העסקי עם וולקוט נמשך שנה, ולאחריו הודיע ג'ון אופי לרופא כי כעת הוא מעוניין להמשיך לבדו, מה שהוביל לניתוק בין שני השותפים לשעבר.
למרות זאת וולקוט הצליח להציג את ג'ון אופי בחצר המלך ג'ורג' השלישי. המלך רכש את אחת מתמונותיו והזמין אותו להפיק דיוקן של מרי דלני. הוא גם קיבל הזמנות לצייר את הדוכס והדוכסית מגלוסטר, ליידי סליסברי, ליידי שרלוט טלבוט, ליידי הרקורט ונשות החצר האחרות.
בשנת 1782 הציג לראשונה באקדמיה המלכותית לאמנויות ובדצמבר אותה שנה התחתן עם מרי באן. הנישואים לא הוכיחו את עצמם, ולבסוף הם התגרשו בשנת 1796. לאחר גילוי הפופולריות הראשונית, עבודתו יצאה מהאופנה במהירות. בתגובה לכך אופי החל לעבוד על שיפור הטכניקה שלו, ובמקביל ביקש להשלים את השכלתו בחקר ספרות לטינית, צרפתית ואנגלית, וללטש את נימוסיו על ידי התערות במעגלים מכובדים ומלומדים.
בשנת 1786 הציג את הנושא ההיסטורי החשוב הראשון שלו, "התנקשות בג'יימס הראשון", ובשנה שלאחר מכן את "רצח ריזיו", יצירה שבזכותה נבחר לעמית של האקדמיה המלכותית, בה הפך לחבר מלא בשנת 1788.
הוא צייר חמישה נושאים לגלריית שייקספיר של ג'ון בוידל. עד מותו, העיסוק של ג'ון אופי התחלף בין דיוקנאות ליצירות היסטוריות.
במאי 1798 התחתן עם אמיליה אלדרסון, אותה פגש בנוריץ' לאחר שנסע לנורפוק לבצע כמה עבודות עבור תומאס קולה בהולקאם הול. הם התגוררו ברחוב ברנרס 8, לשם עבר אופי בשנת 1791. לא היו להם ילדים.
אופי צייר גברים ונשים מפורסמים רבים, ביניהם מרי וולסטונקרפט, סמואל ג'ונסון, פרנצ'סקו ברטולוצי, צ'ארלס ג'יימס פוקס, ויליאם בטי, אדמונד בורק, ג'ון כרום, ג'יימס נורתקוט, הנרי פוסלי, תומאס גירטין, רוברט סותי, סמואל פאר, אליזבת אינבבלד ומרי שלי. בסך הכל צייר 508 דיוקנאות, בעיקר בצבעי שמן, ו-252 תמונות אחרות.
הוראה וכתיבה
בשנת 1805 מונה אופי לפרופסור באקדמיה המלכותית וממאי 1806 העביר סדרה של ארבע הרצאות אשר פורסמו כספר לאחר מותו, יחד עם זיכרונותיה של אלמנתו אמיליה אופי, בשנת 1809.
תלמידיו באקדמיה כללו את הנרי תומסון. אופי נודע גם ככותב על חייו של ג'ושוע ריינולדס.
היינריך החמישה עשר, דוכס בוואריה
היינריך הארבעה עשר, דוכס בוואריה (28 באוגוסט 1312–18 ביוני 1333), היה דוכס בוואריה התחתונה בין השנים 1312–1333.
ביוגרפיה
בשנת 1310 מת אביו אוטו השלישי, דוכס בוואריה, והיינריך ואחיו אוטו הרביעי, דוכס בוואריה ירשו את נחלותיו, ומכיוון שהיה קטין שימש דודנו לודוויג הרביעי, קיסר האימפריה הרומית הקדושה כעוצר עד לבגרותו. בבגרותו הסתכסך היינריך עם דודניו אוטו הרביעי, דוכס בוואריה והיינריך הארבעה עשר, דוכס בוואריה על חלוקת הנחלות, ובשנת 1327 הציע את מועמדותו לכתר הונגריה, אך נכשל בבחירות.
בין השנים 1326–1328 התחתן היינריך עם אנה מאוסטריה, בתם של פרידריך הראשון, דוכס אוסטריה ואיזבלה מאראגון, מלכת גרמניה, אך לא היו להם ילדים.
ב-18 ביוני 1333 מת היינריך בנאטרנברג, ודודניו אוטו הרביעי, דוכס בוואריה והיינריך הארבעה עשר, דוכס בוואריה ירשו את נחלותיו.
רחל שגיא
רחל שגיא (נולדה ב-1944) היא סופרת, מרצה לחינוך לשיטות מחקר ולסטטיסטיקה באוניברסיטת בר-אילן ובמכללה האקדמית אשקלון, וחוקרת במכון מופ"ת שבמכללת לוינסקי לחינוך.
ביוגרפיה
שגיא נולדה בתל אביב, אמא חנה לוין, הייתה בת למשפחה דתית שעלתה מהעיר חמיילניק, אביה היה חבר אצ"ל. בתיכון למדה בבית הספר צייטלין, הייתה חברה בתנועת הנוער בני עקיבא ושירתה בצבא בגרעין נח"ל דתי.
שגיא היא בעלת דוקטורט בחינוך מאוניברסיטת בר-אילן.
מחקר אקדמי
מחקריה של שגיא עוסקים בחינוך לחיים משותפים ושלום, ברווחה נפשית של מתבגרים ומורים ובהתפתחות מקצועית של מורי מורים וסטודנטים להוראה. פרסמה מאמרים בכתבי עת אקדמיים, פרסמה והייתה שותפה לעריכה ולכתיבה של ספרים אקדמיים העוסקים בהכשרת מורים ובחינוך.
בשנת 2011, הייתה שותפה לעריכת הספר "אני מרגיש לגמרי לבד בסיפור הזה", קובץ מחקרים על התמודדות צעירים בישראל עם מצבי לחץ ומצוקה.
בשנת 2017, הייתה שותפה לעריכת הספר "על מדים אני מלך", שנכתב בעקבות מחקר שנערך על ידי צוות חוקרים ממכללת לוינסקי בשיתוף עם חיל החינוך והנוער, על המעורבות החברתית של הצבא בשילוב אוכלוסיות ייחודיות בשירות הצבאי.
בשנת 2020, כתבה וערכה את הספר "חינוך במרחבים רב־תרבותיים" בהוצאת רסלינג, סיכם מחקרים שבחנו השפעה של מצבים רב-תרבותיים בחינוך, שבהם לדוגמה מורה ערבי מלמד בבית ספר יהודי, מורה דתי מלמד בבית ספר חילוני, וכן הלאה.
כתיבה ספרותית
בשנת 1992, פרסמה שגיא את הספר הראשון שלה, "להיות אחת", ספר שירים בהוצאת במות לספרות ולאמנות. ספרה "להיות אמי" התפרסם בנובמבר 2016. לאחר מות אמה, חנה מנדל־לוין. היא מצאה את יומנה, ובסיוע רשימות נוספות ומכתבים שהותירה אמה, המשיכה את כתיבת היומן מהמקום שבו עצר. הספר מתאר את קורותיה בתל אביב של אמצע המאה הקודמת. בסוף 2017 התפרסם ספרה "בוסית של יום ראשון", שכתבה בעקבות שיחות שניהלה עם עוזרת הבית שלה. ספרה "תודה שאת איתי" שיצאה לאור ב-2020, יצא לאור תחילה בשם "זין יקר" תחת שם העט שרון כהן.
כלב מעורב
כלב מעורב, בין כלאיים (באנגלית: mongrel או mixed-breed dog ) הוא כלב שאינו שייך לגזע אחד מוכר רשמית. תחת מושג זה כלולים כלבים שהם תוצאה של רבייה/הכלאה מכוונת ואו רבייה מקרית בין גזעי כלבים גזעיים. המונח "כלב מעורב" מועדף על המושג "כלב תערובת". לרוב הכלבים המעורבים אין אבות גזעים ידועים.
למרות שכלבים מעורבים נתפסים כבעלי ערך מסחרי פחות מכלבים גזעיים, הם נחשבים כפחות רגישים לבעיות בריאות גנטיות, הקשורות לזיווג בין הורים קרובים (בהתבסס על תאוריית און כלאיים), יש שמעדיפים אותם על פני כלבים גזעיים.
ישנן הערכות המציינות את השכיחות של כלבי תערובת בכמות של 150 מיליון פרטים ברחבי העולם.
הכלאה מול תערובת
כלבים גזעיים נוצרו מגזע אקראי, לרוב באופן מלאכותי על ידי בני האדם, תוך גידול סלקטיבי במטרה לשפר את המאפיינים הפיזיים, ההתנהגותיים או הטמפרמנטיים הרצויים, שלהם. כלבים שאינם גזעיים אינם בהכרח תערובת של גזעים מוגדרים כאלה. לכן, בקרב כמה מומחים ומעריצים של כלבים כאלה, המונח כלב מעורב היא עדיין המונח המועדף.
שלא כמו כלבים מעורבים, כלבים גזעים הם לרוב תוצר של ברירה מלאכותית - שנוצרה בכוונה על ידי בני אדם, בעוד שהמונח כלבי תערובת מתייחס ספציפית לכלבים שהתפתחו כתוצאה מברירה טבעית, ללא התערבות מתוכננת של בני אדם.
בריאות
התיאוריה של און כלאיים מציעה שכקבוצה, כלבים ממוצא מגוון יהיו בדרך כלל בריאים יותר מעמיתיהם הגזעיים. כלבים גזעיים, גודלו בדגש על כלבים בעלי מראה דומה מאוד לאורך מספר דורות הנושאים גנים דומים, שחלקם מזיקים. אם אוכלוסיית ההורים מייסדי הגזע הייתה קטנה, אזי המגוון הגנטי של אותו גזע מסוים עשוי להיות קטן למשך זמן רב.
כשבני אדם בחרו כלבים מסוימים לגזעים חדשים, הם בודדו באופן מלאכותי את קבוצת הכלבים שנשאו את קבוצת הגנים הייחודית וגורמו לכמה שיותר עותקים של הגן המיוחד מלהתרחש אחרת מאשר בטבע. אוכלוסיית הכלבים הגזעיים בתחילה שברירית יותר בגלל היעדר מגוון גנטי. אם גזע הכלבים פופולרי, והקו נמשך, לאורך מאות שנים הגיוון גדל עקב מוטציות והתרבות מדי פעם. זו הסיבה שחלק מהגזעים הישנים מאוד יציבים. בעיה אחרת היא כאשר תכונות מסוימות שנמצאו בתקן הגזע קשורות להפרעות גנטיות. הכוח הסלקטיבי המלאכותי מעדיף את שכפול ההפרעה הגנטית מכיוון שהוא מגיע עם תכונה פיזית רצויה. הבריאות הגנטית של כלבי כלאיים נוטה להיות גבוהה יותר. תכונות בריאות אבדו בקווי כלבים גזעיים רבים מכיוון שמגדלים רבים של כלבי ראווה מתעניינים יותר במבנה, התכונות הפיזיות של הכלבים ביחס לתקן הגזע, מאשר בבריאות ובמזג העבודה שלשמו הכלב גדל במקור.
מספר מחקרים הראו שלכלבים מעורבים יש יתרון בריאותי על פני כלבים גזעיים. מחקר גרמני מגלה שכלבים מעורבים נדרשים פחות ימי טיפול וטרינרי". מחקרים בשוודיה מצאו ש"כלבים מעורבים מועדים פחות למחלות מאשר כלבים גזעיים" וכאשר מתייחסים לשיעורי התמותה, הכלבים המעורבים היו באופן עקבי בקטגוריית הסיכון הנמוך". נתונים מדנמרק מצביעים על כך שלגזעים מעורבים יש אורך חיים טוב יותר בממוצע בהשוואה לכלבים גזעיים. מחקר בריטי הראה תוצאות דומות, אבל כמה גזעים (בעיקר ג'ק ראסל טרייר, פודל מיניאטורי ווויפט) חיו יותר מגזעים מעורבים.
בשנת 2013, מחקר מצא שגזעים מעורבים חיים בממוצע 1.2 שנים יותר מגזעים גזעיים, ושעלייה במשקל הגוף הייתה בקורלציה שלילית עם אריכות ימים (כלומר ככל שהכלב כבד יותר, כך אורך חייו קצר יותר). מחקר נוסף שפורסם בשנת 2019 אישר את ההבדל של 1.2 שנים בתוחלת החיים של כלבים מעורבים.
מחקרים שנעשו בתחום הבריאות מראים כי כלבים מעורבים בממוצע הם גם בריאים יותר וגם אורך חייהם רב יותר ביחס לכלבים הגזעיים. הסיבה לכך היא ששיטות הגידול המקובלות כיום בקהילת מגדלי הכלבים המשפחתיים מביאות להפחתה במגוון המאפיינים הפיזיים המובילים לבעיות בריאותיות.
סוגים
ניתן לחלק את הכלבים המעורבים באופן גס לסוגים:
כלבים גזעיים ידועים בשמות גזעים שניתנו לקבוצות של כלבים הדומים ברוב המאפיינים ובעלי מוצא מתועד אמין. מאידך, בשנים האחרונות בעלים ומגדלים רבים של כלבים מעורבים החלו לזהות אותם בשמות שנבנו מחלקי שמות הגזע של ההורים הגזעיים שלהם. לדוגמה, הכלאה בין פקינז לפודל נקראת Pekeapoo או הכלאה בין פודל סטנדרטי לגולדן רטריבר נקראת Goldendoodle, והכלאה בין תחש לקורגי ולשי נקראת דורגי.
כלבים מעורבים, בספורט
בתערוכות כלבים, שבהן מוערך מבנה הכלבים הגזעיים לתקן הגזע , כלבים מעורבים אינם יכולים להתחרות. כי כלבים מעורבים קשה לסווג על פי קווי גזע מסוים, למעט אולי גובה. בכלבים המעורבים, קיימת שונות בתכונות פיזיות כגון פרווה, מבנה השלד, הליכה, סט אוזניים, צורת עיניים וצבע. כאשר תקני מבנה מיושמים על כלבים מעורבים, התקנים הם בדרך כלל תכונות כלליות של בריאות, תקינות, סימטריה ואישיות.
קבוצת לזארוס
קבוצת לזארוס (באנגלית: Lazarus Group; מוכרת גם בשם הקיצור: APT38) היא קבוצת פשע מקוון צפון קוריאנית, המבצעת פעולות סייבר התקפיות נגד גורמים דרום קוריאנים ומערביים.
לשכת החקירות הפדרלית בארצות הברית (FBI) מצאה כי קבוצת התקיפה קשורה ונתמכת על ידי ממשלת צפון קוריאה.
מלבד השם הרשמי, נתנו חברות אבטחת מידע לקבוצה שמות נוספים כגון: Zinc ,Whois Team ,Hidden Cobra (ניתן על ידי מיקרוסופט), Guardians of Peace.
בקבוצה חברים מעל ל-1000 אנשים, פעילותם מתבצעת לרוב מהעיר פיונגיאנג ומאזורים שונים בצפון קוריאה.
תקיפות
התקפותיה של הקבוצה מתמקדות נגד חברות מסחריות וארגונים ממשלתיים ממגזרים שונים וממדינות מערביות כגון: גרמניה, דרום קוריאה, הודו, טאיוואן וארצות הברית.
אנרגיית קול
אנרגיית קול היא צורת אנרגיה הנובעת מרטיטת גוף מסוים, הגורמת בכך תנועה במולקולות של מדיום בלתי-קשיח, כגון אוויר. אוזן האדם מסוגלת לשמוע צלילים שתדירותם 20,000-20 מחזורים (רטיטות)בשנייה. צלילים שתדירותם עולה על 20,000 הרץ קרויים "על-שמעיים". עוצמת הקול נמדדת בדציבלים, אנרגיית הקול היא אנרגיה חלשה מאוד. היא תמיד מתלוות להמרות אנרגיה מהירות כגון התפשטות הגזים באוויר לאחר פיצוץ והיא יכולה להתקיים רק במקומות בהם יש חומר בעל תנועה.
אנרגיית קול בדציבלים
עוצמת הקול נמדדת בדציבלים, עוצמת הצליל של רשרוש עלים, לדוגמה, הוא 0–20 דציבל, עוצמת צליליה של תנועה בעיר היא 70–100 דציבל.
מהירות הקול
מהירות הקול היא המהירות שבה נעים גלי הקול. מהירות הקול תלויה בקשיחות החומר ובצפיפות שלו. בתנאים מסוימים מושפעת מהירות הקול גם מהטמפרטורה והלחץ.
בדרך כלל, משתמשים במונח "מהירות הקול" כשמתכוונים למהירות הקול באוויר, שהיא 343 מטר לשנייה או 1234.8 קמ"ש, בטמפרטורה של 20 מעלות צלזיוס באוויר יבש. בברזל, למשל, מהירות הקול היא אלפי מטרים בשנייה, ובמים מהירות הקול גבוהה פי 4.3 מהמהירות באוויר. לעומת זאת, בריק מוחלט או בחלל החיצון (שהצפיפות בו היא כאטום אחד למטר מעוקב), גלי הקול אינם יכולים לנוע כלל ולכן לא ניתן להעביר קול בחלל החיצון.
באופן כללי מהירות הקול ניתנת בנוסחה:
אפקט דופלר
ערך מורחב: אפקט דופלר
גלי אור וקול משנים את אורך הגל או תדירותו, לפי תנועת המקור שלהם: אם מקור הגלים מתקרב לצופה, אורך הגל קטן ותדירותו עולה. אם הוא מתרחק, אורך הגל גדל ותדירותו קטנה. אפקט דופלר או תוצא דופלר הוא תופעת שינוי התדירות הנצפית של גל, כתוצאה מתנועה יחסית בין מקור הגל לצופה. האפקט קרוי על שמו של הפיזיקאי האוסטרי כריסטיאן אנדראס דופלר, שחזה את קיומו. דוגמה יומיומית להיווצרות אפקט דופלר: כאשר מכונית המשמיעה צליל (סירנה או רעש מנוע) נעה יחסית לאדם העומד בצד הכביש. הצליל שנשמע לאוזני האדם גבוה מהצליל האמיתי כאשר המכונית מתקרבת, ונמוך מהצליל האמיתי כאשר המכונית מתרחקת. לאפקט דופלר בגלים אלקטרומגנטיים יש שימושים בתחום הצבאי ובחיזוי מזג אוויר (מכ"ם מזג אוויר) וכן באסטרונומיה, ברפואה, במדידות מהירות זרימה ובפיזיקה אטומית.
תחיית המתים (אלבום)
תחיית המתים הוא אלבום הבכורה של הרכב ההיפ הופ הישראלי פרודוקס. האלבום יצא לאור ב-2010, על ידי חברת התקליטים מאד מאן.
רקע והפקה
בפברואר 2020, לכבוד עשור לאלבום, הכריז רביד פלוטניק על יציאת האלבום ברשתות הזרמת המדיה הדיגיטליות.
ביקורת
האלבום זכה לשבחים רבים. ביניהם מבקר וסוקר המוזיקה מתן שרון, לכבוד עשור ליציאת האלבום, סקר את האלבום בחיוב תוך שתיאר אותו כ-"רגע מכונן בהיפ הופ הישראלי".
צליל מיתר
צליל מיתר הוא אלבומו השישי של הזמר אייל גולן, שיצא לאור ב-29 באפריל 2001. האלבום הצליח בחנויות וכלל להיטים כ"צליל מיתר" שנהפך לאחד הלהיטים הגדולים של אייל גולן, "מיליון או דולר", "בין הטוב והרע" (שיתוף פעולה ראשון בינו לבין אביהו מדינה), "הריקוד הוא שלך" ו-"לו הייתי". באלבום נכלל גם השיר "בובים בובות" איתו הופיע ב"צעצוע של פסטיגל" בשנת 2000 וזכה במקום ה-2. בין כותבי השירים באלבום היו יוסי גיספן, אביהו מדינה, ירון כהן ושלומי שבת. על כל העיבודים (למעט השיר "בובים בובות") הופקד יעקב למאי.
למצעד השנתי תשס"א של רשת ג' נכנסו 3 שירים מתוך האלבום: "מיליון או דולר" (הגיע למקום ה-5), "צליל מיתר" (מקום 11), ו"הריקוד הוא שלך" (מקום 24).
האלבום מכר כ-200,000 עותקים וזכה בתואר אלבום פלטינה. שיר הנושא של האלבום צליל מיתר הפך להיות אחד מלהיטי הענק של גולן לכל אורך הקריירה ונחשב לאחד הקלאסיקות הגדולות בעולם המוזיקה הישראלית. לשיר נוספו מאות גרסאות כיסוי וקאברים והשיר זכה במקום השני בתחרות מצעד שירי העשור.
הצלחה
האלבום זכה להצלחה גדולה עם מכירת של למעלה מ-120,000 עותקים תוך זמן קצר. באותו זמן, הוא הוכתר כ"אלבום פלטינה כפול" הכי נמכר באותה שנה. עד היום מכר האלבום מעל לכ-200,000 עותקים, דבר ההופך אותו לאלבום הרביעי הכי נמכר של גולן ולאחד האלבומים הנמכרים ביותר בישראל אי פעם. הביקורות על האלבום היו חיוביות ורבים מחשיבים את האלבום ואת שיר הנושא כבין היצירות המוצלחות של גולן.
מנאמה (עג'מאן)
מנאמה (בערבית: المنامة) היא עיירה באיחוד האמירויות הערביות והיא אחת משתי המובלעות של אמירות עג'מאן (המובלעת השנייה היא מספוט) שהן גם השטח היבשתי היחיד של אמירות עג'מאן. העיירה מופרדת משטחה של שאר האמירות על ידי האמירות השכנה, שארג'ה. השטח ניתן בעיקר לשימוש החקלאי.
על פי מפקד האוכלוסין של שנת 2017 יש בעיר כ-5,823 תושבים שמתגוררים בשטח של כ-25 קמ"ר, עם צפיפות אוכלוסין של כ-226.3 נפש לקמ"ר.
מנאמה הייתה, בתחילת המאה ה-20, כפר של שבעה או שמונה בתים שהיו חלק משבט שרקיין. לאחר שענף הפנינים באיחוד האמירויות הערביות ירד מגדולתו, זיהה שליט עג'מאן, חומייד בן רשיד א-נועיימי את מנאמה כאזור בעל פוטנציאל שיכול להתפתח רבות ובעקבות כך החליט להשקיע בשתילת גידולים רבים של עצי פפאיה ולימון ואף ייצור של דבש ייחודי שבא מזן של דבורה ששטח המחיה העיקרי שלו הוא באזור העיירה.
בעיירה נמצאת תחנת דואר שמייצרת בולים רבים לאספני בולים בכל רחבי העולם.
דינמו סנקט פטרבורג (קטרגל)
דינמו סנקט פטרבורג (ברוסית: Мини-футбольный клуб «Динамо СПб" Санкт-Петербург) הוא מועדון קטרגל מהעיר סנקט פטרבורג, שהיה קיים בשנים 2002–2009. עד אוגוסט 2007 נקרא "STAF-אליאנס", באוגוסט 2007 הפכה לחלק מאגודת דינמו.
היסטוריה
מועדון הקטרגל הוקם תחת השם "STAF-אליאנס" בסתיו 2002.
לקראת פתיחת העונה בליגת העל המועדון שינה את שמו ונקרא "דינמו סנקט פטרבורג". את עונת 2007/2008, דינמו סיימה במקום העשירי. בעונה הבאה הקבוצה פתחה בצורה מוצלחת אבל לא הצליח לסיים את העונה עד הסוף. ב-5 בינואר 2009 מסיבות כלכליות, המועדון חדל להתקיים.
גנמאיצ'ה
גֵנמָאיצָ'ה (ביפנית, 玄米茶; בתרגום חופשי, "תה עם אורז חום") הוא תה ירוק יפני, המורכב מעלי תה בתוספת אורז חום מטוגן. במקור שתו את התה הזה השכבות העניות של האוכלוסייה, כשהאורז משמש להעלאת כמות התה והוזלת המשקה. היום שותה את התה כלל האוכלוסייה.
להכנת הגנמאיצ'ה מוסיפים מים רותחים. בניגוד לרוב סוגי התה, לגנמאיצ'ה יש ערך תזונתי (ספל רגיל, עם כ-2 גרם עלי תה, הוא בעל ערך קלורי של כ-1 קק"ל ותכולת שומן של כ-0.03 גרם). לצבע חליטת התה יש גוון צהוב בהיר. הטעם רך, משלב את ריח הצמחים המרענן של תה ירוק והריח של אורז מטוגן.
הרכב
גנמאיצ'ה מבוסס על התה באנצ'ה או, לעיתים רחוקות יותר, סנצ'ה אשר מעורבב עם האורז חום קלוי גנמאי (ביפנית, 玄米).
גנמאיצ'ה נמכר לפעמים גם בתוספת מאצ'ה. מוצר זה נקרא מאצ'יה-אירי-גנמאיצ'ה (ביפנית, 抹茶入り 玄米茶, שמשמעו "גנמאיצ'ה בתוספת מאצ'ה"). טעמו דומה לגנמאיצ'ה רגיל, אך בדרך כלל הוא חזק יותר. צבע המשקה ירוק יותר.
גנמאיצ'ה מכיל מעט מאוד קפאין.
ח'רבת כויזבה
ח'רבת כוִיזִבָּה (נהגה - KWEZIBA) היא חורבה ארכאולוגית במזרח הרי יהודה.
תיאור האתר
החורבה נמצאת כ-2 ק"מ דרומית מזרחית לכפר אלערוב, על גבול מדבר יהודה. היא שוכנת על מורדות גבעה, ברום של כ-860 מטרים מעל פני הים.
בחורבה נתגלו חרסים מהתקופות הרומית והביזנטית. בנוסף, במקום מספר שרידי מבנים, המשולבים בתוך טרסות חקלאיות, וביניהם נתגלו חרסים מימי הביניים. למרגלות החורבה מספר מעיינות, שלאורכם שרידי בריכות קדומות. מעיינות אלו מהווים מקור המים הראשי לאמת הערוב, אשר סיפקה יחד עם אמת הביאר את המים לאמת המים הרומית לירושלים.
זיהוי אפשרי
יש סבורים שח'רבת כויזבה משמרת שם יהודי קדום- כפר כוסבה, שהיה מקומו של שמעון בן כוסבה, הידוע יותר בכינוי "בר כוכבא". ויש המזהים אותו עם "בִקְעַת בֵּית כּוּזֵבָא", שמוזכר במדרש תנחומא.
אדם בן עזרא
אדם בן עזרא (נולד ב־18 בדצמבר 1982 בתל אביב, ישראל) הוא רב-נגן (מולטי-אינסטרומנטליסט), מלחין ומחנך ישראלי אוטודידקט. בן עזרא מנגן ומלווה את עצמו בהקלטות ובהופעות בעיקר בקונטרבס.
ביוגרפיה
אדם גדל בתל אביב, והחל לנגן בכינור כשהיה בן חמש. בגיל תשע עבר לנגן בגיטרה.
לאחר תקופה בה ניגן על בס חשמלי, הוא גילה, בגיל 16, את הכלי אליו יהיה קשור בהמשך- והתחיל ללמוד לנגן על הקונטרבס.
אדם החל את הקריירה המוזיקלית שלו בהופעות במועדוני ג'אז ובתי קפה וניגן עם כמה נגנים והרכבים מקומיים.
פריצתו הראשונה לתחום הייתה בשנת 2008 עם גרסת הבס שלו לשיר הנושא של תוכנית הטלוויזיה "סיינפלד" כמו גם הביצוע שלו ל"Billie Jean" של מייקל ג'קסון אשר זכה להצלחה ויראלית.
באותה שנה ניגן אדם באלבום "פעמוני החופש: שירי בוב דילן" כמחווה לאמנסטי אינטרנשיונל שהושמע בגרסתו של כותב השירים אורן לביא לשיר "4Th Time Around".
2013 הייתה שנה משמעותית עבור אדם. הוא החל במופעי יחיד באירופה ובארצות הברית, כולל הופעות בכנס האגודה הבינלאומית לבסיסטים ברוצ'סטר, ניו יורק, פסטיבל הג'אז של גאום (Gaume) בבלגיה, ו"מוזיקה בבורגו" בעיר טרמולי, איטליה, שם התארח גם כאמן אורח במהלך המופע של זמרת הג'אז האנגליה שרה ג'יין מוריס. בנוסף השתתף במופעים עם אמנים נוספים כמו נגן הבס ריצ'רד בונה, נגן הגיטרה מייק סטרן והבסיסט וויקטור ווטן. הוא הופיע גם בקאבר עם להקת הפרוגרסיב מטאל הישראלית Orphaned Land. בשיר 'Jeremy' של פרל ג'אם.
כמה חודשים לאחר מכן, אדם החל בשיתוף הפעולה המתמשך שלו עם הזמרת אחינועם ניני ("נועה"), והופיע באלבום שלה "Love Medicin" בשנת 2014, כמו כן הצטרף אליה לסיורים בצפון אמריקה ובאירופה שכלל מופע עם הזמר היווני יורגו דאלארס והזמרת הפורטוגזית דולצ'ה פונטס באקרופוליס באתונה העתיקה.
בשנת 2014 אדם הצטרף לצמד מוזיקאים הקלאסיים Igudesman & Joo (אלכסיי איגודסמן והיונג קי ג'ו) במופע סילבסטר League Of X-traordinary Musicians, בקונצרטהאוס של וינה לצד הרכבים רב לאומיים נוספים.
באותה שנה הקים גם את "שלישיית אדם בן עזרא" החדשה (Adam Ben Ezra Trio) יחד עם נגן הגיטרה אדם בן אמיתי ונגן כלי ההקשה גלעד דוברצקי, אשר סיירה באירופה כולל הופעות בפסטיבל הג'אז של קטניה בסיציליה, איטליה.
בשנת 2015 מימן אדם אלבום הבכורה שלו "Can't Stop Running" דרך קמפיין מימון המונים ב-PledgeMusic. כריכת האלבום, שצולמה על ידי עזרא גוזו מנסור, נבחרה כאחת התמונות הטובות ביותר של שנת 2015 על ידי המגזין הבינלאומי "Communication Arts".
בקיץ 2015, במסגרת סיבוב ההופעות שלו בצ'כיה, הופיע אדם ב"פסטיבל פילזן" ובפסטיבל "Pacovský Poledník" וכן במופע במועדון "Jazz Dock Club" בפראג.
מאוחר יותר באותה שנה הוא שוב איחד כוחות עם "Igudesman & Joo" בפסטיבל לוצרן בשווייץ, וכן הופיע קונצרטים סולו באופרה הלאומית הרומנית, בטימישוארה, רומניה ובפסטיבל "Double Bass Passion" בבלגרד, סרביה.
מלבד הופעות רבות, פרסם אדם את האלבומים "Pin Drop", שהוקלטו באולפני Little Big Beat בליכטנשטיין ויצאו ב- Ropeadope Records בשנת 2017, ו- "Hide and Seek" בשנת 2020.
יוטיוב
בנוסף למוזיקה החיה שלו, אדם עשה לעצמו שם דרך ערוץ היוטיוב שלו. הסרטונים שלו זכו ליותר מ -7 מיליון צפיות והסרטון המקורי שלו "Can't Stop Running" הניב יותר ממיליון צפיות. הוא ידוע בזכות ההופעות שלו בשירי נושא בסדרות טלוויזיה כמו "דקסטר" ו"מד מן".
השפעות
אדם מצטט בנגינתו את באך, סטינג, דביסי, צ'יק קוריאה, אדי גומז וג'אקו פסטוריוס, פלמנקו ומוזיקה ערבית כהשראתו המוזיקלית. אדם נחשב לחלוץ בסגנון נגינה חדש על הבס הזקוף, בו הוא מנגן ומתופף בכלי שלו במקביל, על מנת להשיג צליל גרוב עשיר.
כלי נגינה
בנוסף לנגינת הקונטרבס, הוא ידוע בכך שהוא משלב כלי נגינה שונים בהופעות החיות והקלטות שלו, כולל פסנתר, גיטרה בס, גיטרה, קלרינט, עוד, חליל וקחון, ובשימוש בלופר ובדוושות אפקט.
פרסי המוזיקה האמריקאית 2021
טקס פרסי המוזיקה האמריקאית ה-49 התקיים ב-21 בנובמבר 2021 בתיאטרון מיקרוסופט, לוס אנג'לס, קליפורניה, תוך הכרה באמנים ובאלבומים הפופולריים ביותר בשנת 2021. ב-20 באוקטובר 2021, חודש ויום לפני הטקס, הוכרזו המועמדויות הרשמיות, ברחבי האינטרנט וברשתות החברתיות.
אורי אוסקרסון
אורי סטיין אוסקרסון (באיסלנדית: Orri Steinn Óskarsson; נולד ב-29 באוגוסט 2004 באיסלנד) הוא כדורגלן איסלנדי המשחק בעמדת החלוץ בקבוצת פ.צ. קופנהגן מליגת העל הדנית.
קריירת מועדונים
אוסקרסון גדל במחלקת הנוער של גרוטה. הוא ערך 15 הופעות בקבוצה הבוגרת של המועדון במסגרת ליגת המשנה האיסלנדית, בהן הבקיע ארבעה שערים.
ב-3 בספטמבר 2020 חתם אוסקרסון בפ.צ. קופנהגן מליגת העל הדנית, והחל לשחק במחלקת הנוער של המועדון. ב-22 במאי 2022 ערך אוסקרסון את הופעת הבכורה שלו בקבוצה הבוגרת של המועדון, בניצחון 3-0 על אולבורג בולדספילקלוב במסגרת ליגת העל הדנית לעונת. זו הייתה הופעתו היחידה בעונה זו, בה זכתה פ.צ. קופנהגן באליפות דנמרק.
ב-25 באוקטובר 2022 ערך אוסקרסון את הופעת הבכורה שלו בליגת האלופות, בהפסד 3-0 לסביליה במסגרת שלב הבתים לעונת 2022/2023.
מדריך הפרסום של APA
מדריך הפרסום של APA (באנגלית: Publication Manual of the American Psychological Association) הוא מדריך סגנון כתיבה ועריכה מדעית מטעם האגודה האמריקאית לפסיכולוגיה (APA). המדריך משמש בעיקר בתחום הפסיכולוגיה ומדעי החברה. סגנון APA נמצא בשימוש נרחב, באופן מלא או עם שינויים, בכתבי עת השייכים ל־APA ובמאות כתבי עת אחרים. הסגנון נפוץ גם בספרי לימוד, ומקובל גם בכתיבת עבודות אקדמיות. המדריך מתעדכן מדי מספר שנים.
היסטוריה
בשנת 1923 האגודה האמריקנית לפסיכולוגיה החלה לפרסם כתבי עת.
בשנת 1929 ועדה של האגודה פרסמה מדריך לכותבים בן שבעה עמודים בכתב העת Psychological Bulletin.
בשנת 1944 פורסם מדריך בן 32 עמודים כמאמר באותו כתב עת.
בשנת 1952 פורסמה המהדורה הראשונה של המדריך, המדריך סימן את תחילתו של סגנון APA המוכר כיום.
בשנת 2019, לקראת פרסום המהדורה השביעית של המדריך, העלתה האגודה גם אתר ובלוג על מנת לתת מענה לשאלות נפוצות ולסייע בכתיבה לפי סגנון APA.
סקירה
המדריך פותח בעקרונות הכתיבה האקדמית, אתיקה, סוגיות בגנבה ספרותית, והסברים על סוגי המחקר השונים הנהוגים באקדמיה. לדוגמה, על ההבדלים בין מחקר כמותני ומחקר איכותני.
המדריך קובע כללי דקדוק, פיסוק, קפיטליזציה, ראשי תיבות, סגנון כתיבה וסימון מתמטי.
המדריך פונה, בין היתר, לתלמידים המגישים עבודות אקדמיות, ומציג דוגמאות בעריכת עמוד שער ובכתיבת הפניות למקורות משניים. המדריך כולל מאות דוגמאות לאזכורים, כולל תבניות למדיה אור־קולית, רשתות חברתיות ואתרי אינטרנט. ישנן דוגמאות רבות לטבלאות וגרפים. ישנם גם קטעים מתוך עבודות ומאמרים לדוגמה.
המדריך מסביר בהרחבה על תהליך הפרסום של מאמר מדעי וכיצד מתנהלת מערכת בכתב עת מדעי.
סגנון APA
סגנון APA משמש לשני צרכים עיקריים: קביעת המבנה של מאמר או עבודה, וההפניה למקורות ביבליוגרפיים. מדריך הפרסום של המהדורה השביעית כולל 427 עמודים, אך קיימים מספר מדריכים המסכמים את עיקרי הדברים הנדרשים עבור סטודנטים.
מבנה עבודה
לפי סגנון APA, עבודה תיפתח בעמוד שער, לאחר מכן יופיעו התקציר, הטקסט המלא, רשימת המקורות, הטבלאות, תרשימים ולבסוף נספחים. במקרה של עבודה אמפירית, הטקסט המלא ייפתח בפרק מבוא, המתייחס למטרת המחקר, לקשר בינו לבין מחקרים קודמים ולהשערות המחקר. הפרק השני הוא פרק השיטה בו יפורט האופן בו המחקר התבצע. לאחר מכן, יופיע פרק הממצאים המסכם את תוצאות המחקר. הפרק המסכם הוא פרק הדיון.
ביבליוגרפיה
לפי סגנון APA, האזכורים בתוך הטקסט יכללו בדרך כלל את שמות המחברים ואת שנת הפרסום. בסוף הטקסט, ברשימת המקורות, על הכותב לציין את שם המחבר, שנת הפרסום, כותרת ומקור, ברשימה לפי סדר אלפביתי. רשימת המקורות תכלול את הפרטים של כל האזכורים המופיעים בתוך הטקסט, ולא תכלול פרטים של מקורות שאינם מאוזכרים בתוך הטקסט. הפורמט של הפריט הביבליוגרפי ישתנה בהתאם לסוג המסמך (למשל, מאמר בכתב עת, פרק מתוך ספר ערוך, פוסט בבלוג, דף אינטרנט), אך באופן כללי מתייחסים תמיד למחבר, תאריך, כותרת ומקור.
כלים טכנולוגיים
כתיבת אזכורים ורשימת מקורות לפי סגנון APA דורשת הקפדה על פרטים רבים. קיימים כלים טכנולוגיים המסייעים לעשות זאת נכון. לדוגמה, תוכנת העריכה מיקרוסופט וורד מאפשרת להשתמש בפונקציה של הוספת אזכור ולהתאים אותה לפי סגנון APA. גוגל סקולר מאפשר להעתיק מתוכו מידע ביבליוגרפי לפי סגנון APA. ישנן גם אפליקציות המייצרות אזכורים ופריטים ביבליוגרפיים.
מוסקבה (שיר)
מוסקבה (בגרמנית: Moskau) הוא שיר גרמני אשר נכתב על ידי ברנד מנונגר והולחן על ידי ראלף זיגל. השיר בוצע על ידי להקת "ג'ינגיס חאן" בשנת 1979 במסגרת אלבומה "ג'ינגיס חאן". שנה לאחר מכן, בעת שהתרחשה אולימפיאדת מוסקבה, פרסמה הלהקה וריאציה של השיר בשפה האנגלית. הטלוויזיה באוסטרליה השתמשה בשיר כשיר נושא לסיקור האולימפיאדה. בעקבות כך הפך השיר ללהיט באוסטרליה, ושרד במשך שישה שבועות בראש מצעד הלהיטים האוסטרלי.
כפי ששמו מעיד עליו, השיר עוסק בעיר מוסקבה ובמעלותיה השונות. שלטונות ברית המועצות לא ראו את השיר בעין יפה, וכאשר שודר חלק ממנו בטלוויזיה הממלכתית, פוטר מנהל הרשת באופן מיידי.
רם ישי
ביוגרפיה
ישי נולד בתוניס ליוסף ומרים ישי, אח לחמש בנות ובן אחד. הוא עלה לישראל באוניה "קדמה" בשנת 1955, מספר שנים לאחר משפחתו, לאחר שסיים את לימודיו כסטודנט לרפואה בפריז. הוא ומשפחתו גרו במושב גילת שבנגב. ישי היה חקלאי וטרקטוריסט והיה גאה מאוד לעבד את אדמת ישראל. שירת בצה"ל והשתתף במבצע קדש, במלחמת ששת הימים, במלחמת ההתשה ובמלחמת יום הכיפורים. כמו כן, תפקד כחלק מהסגל הפיקודי של חיל הרפואה וסיים שירותו בדרגת רב-סרן.